Cockney Rejects

Ij Cockney Rejects a son na formassion musical anglèisa.

 Stòria 
Ël prim disch publicà da la formassion a l'é stàit ël sìngol Flares and Slippers për la Small Wonder Records (con canson coma Police Car e I Wanna Be a Star). Cost disch-sì a l'ha avù assé 'd sucess an vendend 5.000 còpie e an ruvand ant la posission ch'a fasìa 24 ëd la classìfica. Giutà da le bon-e recension ëd l'arvista Sounds e da le trasmission a la radio 'd John Peel ij prim pass ëd la formassion a l'han avù ëdcò ël supòrt dël cantant djë Sham 69, Jimmy Pursey. Parèj a ruvo a oten-e 'n contrat con la EMI.

Pròpi Pursey a l'é 'l produtor dël prim sìngol publicà për la EMI, ch'a l'é stàit I'm Not a Fool, surtì dlë dzèmber dël 1979. Ël sìngol a l'é rivà a la posission ch'a fa 65 ëd la classìfica anglèisa e a l'é stàit dovrà për na reclam ëd la Levi's. Con sò ters singol, Greatest Cockney Rip-Off, la formassion a l'é intrà antra ij 30 pì vendù, an rivand fin-a a la posission ch'a fa 21, antramentre che 'l sìngol dapress a col-lì, I'm Forever Blowing Bubbles a l'é intrà antra ij prim 40.

Dël midem ann la formassion a l'ha fàit seurte We Can Do Anything e We Are The Firm ma cole doe euvre-lì a son pa andàite bin coma le prime.

Con la surtìa dij prim doi  àlbom, Greatest Hits Vol. 1 e 2 la formassion a l'é vagnasse vàire sostnidor antra ij punk e jë skinhead anglèis e europengh. Dòp avej cangià doi baterista a l'han fàit seurte sò ters àlbom, Greatest Hits Vol. 3, registrà dal viv ant në studi dadnans a na partìa ëd passionà. 

Con The Power and The Glory e The Wild Ones, sò disch a l'han chità-lì 'l punk për sërché dle sonorità pì rock.

Ij mèmber dla formassion a son separasse na prima vira dël 1985, peui a son torna butasse ansema dël 1990 për publiché l'àlbom Lethal e torna chitasse.

Dël 1999 la banda a l'é argionzusse n'àutra vira con na neuva formassion fàita da Tony Van Frater e 'l baterista Les "Nobby" Cobb (tuti e doi ruvà dai Red Alert). Con sta formassion-lì a l'han ancaminà a fé dle torné an Almagna, Italia, Spagna, Svessia, Stat Unì e Giapon.

Dël 2002 a l'han publicà l'àlbom Out of The Gutter, che a l'ha avù assé 'd success. 
Dël 2006 a l'han fàit na neuva version d'I'm Forever Blowing Bubbles an ocasion ëd la final ëd la FA Cup anglèisa anté ch'a giugava la squadra dont lor a son tifos da sempre: ël West Ham United F.C. Publicà doi di anans ëd la final, ël tòch a l'é rivà ant la posission ch'a fa 22 ant la classìfica general d'iTunes e quart an cola rock.

Dël 2007 a l'han fàit seurte n'àlbom neuv, Unforgiven, dont ël sìngol a l'é Fists of fury.

 Ij test 

A l'é dël baterista dij Cockney Rejects ël nòm ëd cost géner ëd mùsica, ciamà Òj! për soa costuma 'd deurbe minca consert an criand "Òj! Òj! Òj!" për cissé 'l pùblich. A va dit che an cocknej (ël dialèt ëd Londra dont l'arferiment ant ël nòm ëd la formassion) Òj! a resta la pronunsia d'I, che a veul dì "mi" e a l'ha gnun àutr sust particolar.

Sò tòch pì famos, The Greatest Cockney Rip-Off, a l'é na parodìa dël tòch djë Sham 69 Hersham Boys. La pì part ëd soe canson a son nen vàire comersiaj da già che ij test a parlo squasi sempre 'd ruse combatùe për le stra dël mond da j'Hooligans. Soa canson I'm Forever Blowing Bubbles a l'é na version ëd na veja canson che ij tifos dël West Ham United a cantavo dj'agn 1920. Al di d'ancheuj sta canson a l'é l'inn ëd la squadra e a ven sonà antëcà anans ëd le partìe. 

La violensa dont a l'han sempre parlà an soe canson a l'é manifestasse vàire vire ant sò consert fin-a a la mira che la formassion a l'é stàita obligà a difend-se da le ruse provocà da tifos aversari.

Categorìa:Formassion musicaj dël Regn Unì
Categorìa:Formassion musicaj rock
Categorìa:Mùsica legera anglèisa
Categorìa:Tifoserìe ëd fótbal